Imtella' Novembru 28, 2021 - Aġġornata 27 Ta' Novembru, 2021 10:43am Il-membri tal-ġurija ta' 'X Factor Malta' ċaħħdu siġġu lill-kontestant Simon Johnson minkejja li kellhom kliem ta' tifħir għall-ħiliet artistiċi tiegħu. Fi tmiem il-prestazzjoni tiegħu, Howard Keith Debono kien l-ewwel membru tal-ġurija li faħħar il-kant u l-kitba ta' Johnson. Madankollu, huwa qallu li fil-fehma tiegħu l-mużika tiegħu tidħol kexxun f'bar iżda li postu mhuwiex f"X Factor'. Kliem iebes, li deher ma niżilx daqstant tajjeb mal-udjenza preżenti fis-sala tal-MFCC f'Ta' Qali. Ivan Grech ukoll deher inċert dwar jekk Johnson ħaqqux siġġu jew le, għalkemm faħħar it-test tal-kanzunetta u l-fatt li Johnson ikkomunika tajjeb is-silta tiegħu. Philippa Naudi ġibdet l-attenzjoni għall-fatt li Johnson deher għandu kunfidenza biex ibigħ, iżda skontha dan mhux biżżejjed biex huwa jikseb siġġu. Fl-aħħar nett, Ira Losco, li din is-sena ngħatawlha r-riedni tal-grupp tal-Overs, ċaħħdet siġġu lil Johnson, anki jekk faħħritu għax idoqq il-kitarra b'ħeffa liema bħalha. Simon Johnson kien ir-raba' kontestant li tela' fuq il-palk matul it-tieni serata tas-Six Chair Challenge ta' 'X Factor Malta'. Huwa kien l-ewwel parteċipant li ma ngħatax siġġu mal-ewwel matul is-serata wara Aymen Mhidi, Janice u Kuba.